त्रिपुरा उपचुनाव की जीत पर बोली भाजपा
नई दिल्ली: त्रिपुरा विधान सभा उपचुनाव में मिली जीत से उत्साहित भाजपा के त्रिपुरा प्रभारी एवं नार्थ ईस्ट प्रदेशों के संयोजक संबित पात्रा ने दावा किया है कि इस करारी हार के साथ ही घमंडिया गठबंधन का घमंड भी टूट गया है। संबित पात्रा ने एक्स (पहले ट्विटर) पर कहा, त्रिपुरा उप-चुनाव में 'घमंडिया गठबंधन' का ना सिर्फ 'घमंड टूटा' है बल्कि यह उनकी 'करारी हार' है। जनता ने इनके गठबंधन को ठगबंधन साबित कर दिया है। बॉक्सनगर और धनपुर, दोनों सीटें अल्पसंख्यक बाहुल्य और घमंडिया गठबंधन का संयुक्त प्रत्याशी लडऩे के बाद भी भाजपा की यह जीत प्रधानमंत्री नरेंद्र मोदी के सशक्त और सर्वमान्य नेतृत्व तथा उनके 'सबका साथ, सबका विकास' के मूलमंत्र को चरितार्थ करता है।
इससे पहले पात्रा ने एक और एक्स कर यह भी लिखा, त्रिपुरा के बॉक्सनगर और धनपुर विधानसभा उपचुनाव में क्रमश: 30,237 एवं 18,871 मतों से भाजपा की प्रचंड व अभूतपूर्व जीत प्रधानमंत्री नरेंद्र मोदी के नेतृत्व में चल रही 'डबल इंजन सरकार' की जन-कल्याणकारी नीतियों और राष्ट्रीय अध्यक्ष जेपी नड्डा के नेतृत्व में कार्यकर्ताओं के अथक परिश्रम का सुफल है। इस ऐतिहासिक विजय हेतु त्रिपुरा भाजपा के प्रत्येक कार्यकर्ताओं को हार्दिक बधाई एवं त्रिपुरा की जनता का हृदयपूर्वक आभार।